עם ארבע גבעות ב-50 הקילומטרים האחרונים, סיפק הקטע השלישי בטור דה פראנס מבחן ראשון למטפסים. תאונה רבת משתתפים גרמה להפסקה זמנית של המירוץ ולביטול הפן התחרותי בגבעה הראשונה, אך עד שהגיעו לגבעה הרביעית כבר חזר הטור לעצמו. הטיפוס המתיש לקו הסיום בפסגת לה מור דה ווי – שם נחתם מדי שנה הפלש ואלון – הצריך את הרוכבים לתת את המיטב שלהם והציג שניים שהיו מעל כולם: חואקים רודריגס וכריס פרום.
"אני לא מודאג לגבי הזמן שהפסדתי, אני מודאג יותר בגלל הברך", אמר הבוקר רודריגס בעקבות הנפילה שלו אתמול, שעלתה לו גם בפגיעות במרפק ובירך. הספרדי בן ה-36 לא הראה דבר מזה ב-400 המטרים האחרונים, כשפריצה מסחררת נעצרה רק כשחצה את קו הסיום וניצח בקטע. "עכשיו", אמר בסיום, "איבדתי את הפחד". פרום אמנם לא הצליח להדביק אותו, אך הקדים ב-11 שניות את יריביו במאבק על החולצה הצהובה והרוויח שש שניות נוספות בזכות הבונוס שקיבל על המקום השני. בין כל אלה, התקדם הבריטי לראשות הדרוג המצטבר ואל החולצה הצהובה, לראשונה מאז ניצחונו ב-2013.
טוני מרטין שני, במרחק שנייה בלבד, אבל היתרונות המשמעותיים הרבה יותר של פרום מתבטאים בהמשך הרשימה: 13 שניות על טיג'יי ואן גארדרן ו-36 שניות על אלברטו קונטאדור, שאולי מושפע מהמאמץ הגדול בחודש מאי בג'ירו ד'איטליה. וינצ'נזו ניבאלי ונאירו קינטאנה רחוקים הרבה יותר: 1:38 דקות ו-1:56 דקות, בהתאמה. רודריגס, למעוניינים, בפיגור שתי דקות. הטור רק החל, אבל פרום מדגיש שוב כי לפחות כרגע, הוא הרוכב החזק ביותר. "בתחילת הקטע לא הייתי מאמין שאלבש צהוב", אמר, "טיפוסים כאלה הם לא ממש הדבר שלי, אני טוב יותר בטיפוסים ארוכים". מפחיד לדעת מה הוא מכין שם.
המעבר מהולנד לבלגיה לווה גם בתאונה גדולה ראשונה, שאירעה כ-60 ק"מ לסיום. מה שהתחיל בנפילה של וויליאם בונה הוביל להתרסקות המונית של כ-20 רוכבים, יוצר מראות קשים של איברי גוף מדממים או שבורים, בגדים קרועים ואופניים מרוסקים. ידיו המושטות מהמכונית המובילה של מנהל המירוץ, כריסטיאן פרודום, הדגישו את גודל האירוע: הוא הפסיק את הטור לכרבע שעה, כדי לאפשר טיפול רפואי לרוכבים רבים כל כך.
בין הנופלים היה פביאן קנצ'לארה, מוליך ל-24 שעות, שאמנם הצליח להמשיך, אך איבד את החולצה הצהובה. אחרים לא היו כה בני מזל: המירוץ של בונה, סיימון גראנס וטום דומולן כבר הסתיים. מחר, על הדרכים המרוצפות שממתינות לרוכבים, עלולים להצטרף אליהם גם אחרים.